stanford-oval/wikipedia huggingface dataset:
Cedar Creekin taistelu
Taistelu > Konfederaation yllätyshyökkäys

Gordonin johtama kärkiryhmä marssi koko 18. ja 19. päivän välisen yön kohti Shenandoahin armeijan leiriä. Matkallaan he kiersivät Massanutten vuoriston ja ylittivät Shenandoah-joen. Unionin ratsuväkijoukot kuulivat epämääräisiä ääniä konfederaation joukkojen lähestyessä heitä, mutta äänten alkuperää selvittämään lähtenyt everstiluutnantti Luther Furney jäi konfederaation joukkojen vangiksi eikä päässyt varoittamaan lähestyvästä hyökkäyksestä. Gordonin kärkiryhmä saavutti kello 4.00 asemansa unionin joukkojen vasemmassa selustassa ja sai rauhassa järjestää joukkonsa hyökkäystä varten. Samaan aikaan konfederaation loput joukot aseteltiin omiin asemiinsa eri paikoissa Belle Groven länsipuolella.
Earlyn aloittaessa yllätyshyökkäyksensä kello 5.00 Cedar Creekissä oli sankka sumu ja valtaosa unionin joukoista oli vielä nukkumassa tai tekemässä aamupalaa. Hyökkäystaistelu käytiin yhtä aikaa monessa eri paikassa. Gordonin ja kenraalimajuri Joseph B. Kershawin divisioonat hyökkäsivät 8. armeijakuntaa vastaan taistelukentän eteläpuolella. Konfederaation tykistö hyökkäsi unionin 19. armeijakuntaa vastaan ja myöhemmin myös prikaatikenraali Gabriel C. Whartonin divisioona liittyi samaan taisteluun. Yksi konfederaation ratsuväkiyksiköistä pääsi nopeasti Belle Groveen asti, josta he toivoivat löytävänsä ja mahdollisesti vangitsevansa itse Sheridanin. Sheridan ei kuitenkaan ollut vielä saapunut takaisin matkaltaan.
Konfederaation joukot onnistuivat yllätyksen turvin lyömään unionin 8. ja 19. armeijakunnan nopeasti ja jatkoivat etenemistään. Yksi taistelussa onnistuneista unionin yksiköistä oli kuitenkin 19. armeijakunnan everstin Stephen Thomasin divisioona, joka onnistui raskaista tappioista huolimatta hidastamaan konfederaation hyökkäystä niin kauan, että unioni sai vedettyä kaikki leirialueella olleet junansa turvaan taistelulta. Unionin joukot saivat koottua puolustuslinjansa kunnolla ensimmäisen kerran vasta Cedar Creekissa, jossa 19. ja muita enemmän valmistautumisaikaa saanut 6. armeijakunta järjestäytyivät yhteiseen puolustuslinjaan. Lopulta kuitenkin myös näiden joukkojen oli peräännyttävä ja koko Shenandoahin armeija vetäytyi luoteeseen.
Taistelu > Joukkojen uudelleenjärjestely ja Unionin vastahyökkäys

Early päätti lopettaa unionin joukkojen takaa-ajamisen Middletownin kaupungin pohjoispuolelle, vaikka osa hänen kenraaleistaan olisi halunnutkin jatkaa takaa-ajoa. Taistelun ensimmäisen vaiheen jälkeen konfederaatio oli pakottanut unionin joukot perääntymään yli viisi kilometriä, valloittanut unionilta 24 kanuunaa ja ottanut yli 1 000 sotilasta vangiksi. Unionin joukoista 8. armeijakunta ja sitä vahvistanut Kitchingin divisioona olivat kärsineet niin raskaita tappioita, että niitä ei voitu käyttää enää laisinkaan. Taistelun ensimmäisen vaiheen jälkeen Early oli jo varma voitostaan ja uskoi unionin joukkojen aloittavan vetäytymisen auringon laskiessa.
Joukkojensa luokse kello 10.30 palannut Sheridan ei kuitenkaan aikonut vetäytyä taistelusta. Sheridan perusti uuden komentopaikan Piken laaksoon ja järjesteli uudelleen jäljellä olevat joukkonsa vastahyökkäystä varten. 6. armeijakunta asetettiin unionin asemista nähden laakson oikealle puolelle ja 19. armeijakunta vasemmalle. Ratsuväkijoukot jaettiin kahtia niin, että kumpaakin armeijakuntaa tuki yksi ratsuväkidivisioona. 8. armeijakunnan rippeet jäivät reserviin, eikä niitä enää käytetty taistelussa.
Vastahyökkäyksen alkaessa konfederaation joukot olivat uupuneita ja monet konfederaation sotilaat olivat keskittyneet unionin hylkäämän leirin ryöstelyyn. Sheridan aloitti vastahyökkäyksensä etenemällä vuoron perään kummaltakin sivustalta ja hyökkäsi sen jälkeen konfederaation puolustuslinjan keskikohtaa vastaan. Konfederaation rivit alkoivat hajota kunnolla, kun puolustuslinjan keskellä olleen divisioonan komentaja, kenraalimajuri Stephen Dodson Ramseur, kuoli. Earlyn joukot aloittivat sekasortoisen vetäytymisen. Unionin joukot yrittivät ajaa vetäytyviä etelävaltiolaisia takaa, mutta konfederaation tekemän vastarinnan takia iso osa perääntyvistä joukoista pääsi pakoon. Sheridan jatkoi tajaa-ajoa iltaan asti, jolloin unionin joukot olivat saavuttaneet Fisher's Hillin.
Sheridan sai hyökkäyksen yhteydessä valloitettua kaikki menettämänsä kanuunat takaisin sekä 24 konfederaation kanuunaa, lähes kaikki Earlyn armeijan vankkurit ja otti yli 1 200 sotavankia.
Unioni menetti taistelussa lopulta yhteensä noin 5 700–5 800 ja konfederaatio noin 2 900–3 100 sotilasta.
Seuraukset

Cedar Creekin taistelun jälkeen Valleyn armeijasta ei ollut enää mitään vastusta unionin joukoille, mikä käytännössä lopetti kaiken konfederaation tekemän vastarinnan Shenandoahin laaksossa. Shenandoahin laakson menettämisen myötä konfederaatio menetti myös väylänsä unionin pääkaupunkiin Washington D.C.:hin.
Pohjoisvaltiolaisten taistelutahto kohosi merkittävästi Cedar Creekin voiton jälkeen. Cedar Creekissä koettua voittoa on pidetty osasyynä sille, että istunut presidentti Abraham Lincoln saavutti kolme viikkoa taistelun jälkeen pidetyissä presidentinvaaleissa murskavoiton.
Philip Sheridanille Cedar Creekin taistelusta tuli yksi hänen sotilasuransa huippuhetkistä. Abraham Lincoln ylensi taistelun jälkeen Sheridanin vakituisen armeijan (engl. regular army) kenraalimajuriksi. Sheridanin paluu Cedar Creekiin ja murskatappiolta näyttäneen taistelun kääntäminen hetkessä voitoksi olivat sisällissodan jälkeen suosittu aihe yhdysvaltalaisessa taiteessa: esimerkiksi Thomas Buchanan Read kirjoitti kokonaisen eeppisen runon (Sheridan's Ride) Sheridanin kunniaksi.
Jubal Earlylle Cedar Creekin taistelu oli viimeinen kerta, kun hän todella pystyi haastamaan unionin joukkoja. Earlyn lopullinen tappio koitti seuraavan vuoden maaliskuussa, jolloin Earlyn viimeisetkin joukot tuhottiin Waynesboron taistelussa. Pian tämän jälkeen konfederaation armeijan ylipäällikkö Robert E. Lee vapautti Earlyn palveluksesta ja tämä pakeni Meksikoon.
Konfederaation (pun.) hyökkäys
Unionin (sin.) vastahyökkäys
Sheridanin paluu joukkojensa luokse ja murskatappiolta vaikuttaneen taistelun kääntäminen voitoksi tekivät Cedar Creekin taistelusta yhden Sheridanin uran huippuhetkistä
Ahmed Tevfik pašša

Ahmed Tevfik pašša
Ahmed Tevfik pašša (11. helmikuuta 1845 Konstantinopoli, Osmanien valtakunta – 8. lokakuuta 1936 Istanbul, Turkki) oli turkkilainen valtiomies ja Osmanien valtakunnan viimeinen suurvisiiri. Hän toimi Osmanien valtakunnan suurvisiirinä kolme kertaa, vuonna 1909, vuosina 1918–1919 ja vuosina 1920–1922. Hän oli myös Osmanien valtakunnan ulkoministeri vuosina 1899–1909. Aikaisemmin hän toimi muun muassa suurlähettiläänä Roomassa, Wienissä, Pietarissa, Ateenassa ja Berliinissä. Hän tuki avoimesti Mustafa Kemalin nationalistista liikettä, joka vastusti Sèvresin rauhansopimusta.
California Dreamin’

| ”California Dreamin’” The Mamas & the Papas |
| --- | --- | --- |

Singlen tiedot
 Albumilta: If You Can Believe Your Eyes and Ears
 B-puoli: ”Somebody Groovy”
 Äänitetty : 4. marraskuuta 1965
 Julkaistu: 8. joulukuuta 1965
 Formaatti: 7″ single
 Tuottaja(t): Lou Adler
 Tyylilaji: Sunshine pop, Folk rock
 Kesto: 02.37
 Levy-yhtiö: Dunhill Records
Listasijoitukset
  Billboard Hot 100 Singles -lista: 4.
The Mamas & the Papas -yhtyeen muut singlet
| ”Go Where You Wanna Go” 1965 | ”California Dreamin’” 1965 | ”Monday, Monday” 1966 |
California Dreamin' on amerikkalaisen The Mamas & the Papas -yhtyeen menestyskappale, jonka sävelsivät ja sanoittivat yhtyeen jäsenet John Phillips ja Michelle Phillips vuonna 1963. Kappale ilmestyi levyllä yhtyeen esittämänä joulukuussa 1965. Laulun sanat kertovat kaipuusta Californiaan ja Los Angelesiin eräänä kylmänä New Yorkin talvipäivänä. California Dreamin' -kappale on muodostunut yhdeksi 1960-luvun amerikkalaisen kevyen musiikin klassikoista.
California Dreamin' -kappaleen syntyhistoria

Michelle Phillipsin kertoman mukaan kappale syntyi vuonna 1963, kun he Johnin kanssa asuivat New Yorkissa, jossa tuolloin oli erityisen kylmä talvi. Kappaleen sanat saivat aiheensa hänen kaipuustaan lämpimään Californiaan, josta oli kotoisin. Toisen säkeistön sanat, jotka kertovat kirkossa käynnistä ja siellä rukoilemisesta, saivat inspiraation heidän vierailustaan muutama päivä aikaisemmin New Yorkin Pyhän Patrickin katedraalissa.
The Mamas & the Papas -yhtye aloitti toimintansa kaksi vuotta myöhemmin, vuonna 1965 Los Angelesissa. Yhtye levytti yhden singlen, joka ei kuitenkaan menestynyt, joten John Phillips sävelsi ja sanoitti kappaleita muille artisteille. Hänen onnistui saada California Dreamin' -kappale Barry McGuiren levytettäväksi, joka etsi uutta menestyskappaletta Eve of Destruction -kappaleensa jälkeen. Barry McGuire oli Mamas & the Papas -yhtyeen jäsenten ystävä ja auttoi heitä saamaan sopimuksen levy-yhtiönsä Dunhill Recordsin johtajan Lou Adlerin kanssa. McGuire myös ehdotti, että Mamas & the Papas -yhtye laulaisi taustat hänen esittämässään California Dreamin' -kappaleessa.
Kuultuaan The Mamas & the Papas -yhtyeen laulavan California Dreamin' -kappaleen taustat, Lou Adler oli vakuuttunut yhtyeen kyvyistä ja halusi ryhmän levyttävän oman kappaleensa. Hän määräsi Denny Dohertyn, Mamas & the Papas -yhtyeen jäsenen, laulamaan McGuiren osuuden California Dreamin' -kappaleessa, mutta oktaavia ylempää. Lisäksi kappaleen instrumentaalisoolo, joka McGuiren versiossa soitettiin huuliharpulla, korvattiin äänitysstudiossa tuolloin paikalla olleen jazzmuusikko Bud Shankin ehdotuksesta ja soittamana alttohuilusoololla. Kappaleen kitaraosuudet soitti P. F. Sloan, joka teki sointuihin myös joitakin muutoksia. Kappaleeseen tehtyjen muutosten tulokset olivat vaikuttavia.
Kappaleen julkaiseminen ja menestys

The Mamas & the Papas -yhtyeen California Dreamin' -kappale julkaistiin joulukuussa 1965 saman nimisellä single-levyllä ennen Barry McGuiren version julkaisemista, koska Dunhill Records ei halunnut suosia kilpailevaa versiota The Mamas & the Papas -yhtyeen oman kappaleen kustannuksella.
Kappale ei ollut yhtyeelle välitön läpimurto. Vasta maaliskuussa 1966, kun Bostonilainen radioasema teki sitä valtakunnallisesti tunnetuksi, se nousi  Billboard Hot 100 Singles -listalla neljänneksi ja pysyi listalla yhteensä 17 viikkoa. Single saavutti vuonna 1966 kultalevyyn oikeuttavan miljoonan kappaleen myynnin ja sijoittui Yhdysvaltain Billboard's Year End Hot 100 -listan kärkeen, mikä tarkoittaa sijoitusta vuoden 1966 parhaimmaksi musiikkikappaleeksi. Rolling Stone -lehden 500 kaikkien aikojen parhaimman kappaleen listalla Mamas & the Papas -yhtyeen California Dreamin' on sijalla 89.
Yhtye julkaisi California Dreamin' -kappaleen myös LP-levyllään: If You Can Believe Your Eyes And Ears helmikuussa 1966. LP-levyllä oli jo myös heidän toinen menestyskappaleensa Monday, Monday, joka maaliskuussa 1966 julkaistuna single-levynä nousi Billboard Hot 100 Singles -listan ykköseksi.
Versiot

California Dreamin' -kappaleen on sen alkuperäisin sanoin levyttäneet Mamas & the Papas -yhtyeen lisäksi vuoteen 2020 mennessä yhteensä noin 150 eri artistia tai yhtyettä. Heidän joukossaan mm. José Feliciano (1968), Bobby Womack (1969) ja The Beach Boys (1986). Kappaleesta levytettyjä istrumentaaliesityksiä on noin 50.
California Dreamin' -kappaleesta on julkaistu myös versioita eri kielillä mm. ranskaksi, saksaksi, italiaksi, espanjaksi, ja portugaliksi. Alla eri kieliversioista taulukko.
Taulukko

| 0 | 1 | 2 | 3 | 4 | 5 |
| --- | --- | --- | --- | --- | --- |
| Kappaleen nimi | Kieli | Säveltäjä | Sanoittaja | Esittäjä | Levytysaika |
| California Dreamin' | englanti | Michelle ja John Phillips | Michelle ja John Phillips | The Mamas & the Papas | Joulukuu 1965 |
Cover-versiot:: 
| La terre promise | ranska |  | Pierre Delanoë | Richard Anthony | 1966 |
| Dein Herz ist kalt wie Eis | saksa |  | Walter Rauthmann, Wolf Borinth | Five Tops | 1966 |
| Sognando la California | italia |  | Mogol | I Dik Dik | 1966 |
| California soñolienta | espanja |  | Fernando "Dick" Sustaita | Bárbara y Dick con Los Iracundos | 1967 |
| Não Te Esquecerei | portugali |  | Lílian Knapp | Renato e Seus Blue Caps | 1966 |
Amber-hälytys

AMBER-hälytys (engl. AMBER Alert) on alun perin yhdysvaltalainen järjestelmä, jossa lapsikaappaustapauksessa annetaan radio- ja televisiokanavilla, tekstiviestitse ja muissa medioissa hälytys, jolla pyydetään yleisöltä apua kaapatun etsinnässä.
AMBER-hälytys Androidilla.
Järjestelmä sai alkunsa vuonna 1996, kun 9-vuotias texasilainen Amber Hagerman kidnapattiin ja myöhemmin murhattiin.  Järjestelmä on nimetty Amberin mukaan, mutta nimelle on myöhemmin otettu käyttöön aukikirjoitettu muoto America's Missing: Broadcast Emergency Response.
Aiheesta muualla

U.S. government AMBER alert site (englanniksi)
Ahvenanmaan pannukakku

Ahvenanmaan pannukakku tarjoiltuna kermavaahdon ja luumuhillon kera; kruununa ananaskirsikka ja koristeena Ahvenanmaan lippu.
Ahvenanmaan pannukakku (ruots. Ålandspannkaka) on Ahvenanmaalla valmistettu perinneruokalaji. Tavallisesta pannukakusta poiketen se valmistetaan manna- tai riisipuurosta sekä kardemummasta. Ahvenanmaan pannukakku voidaan tarjoilla esimerkiksi kermavaahdon sekä luumukiisselin tai marjahillon kera.
Dagon (novelli)

| Dagon |
| --- | --- |
 Weird Talesin lokakuun 1923 numerossa julkaistun novellin ensimmäinen sivu. Kuvittaja William Heitman.
Alkuperäisteos
Kirjailija:  H. P. Lovecraft
Kieli:  englanti
Genre:  kauhu
Julkaistu:  The Vagrant, 1919
Ulkoasu:  lehti
Suomennos
Suomentaja:  Kari Nenonen
Kustantaja:  Jalava
Julkaistu:  Temppeli ja muita kertomuksia, 1988
Ulkoasu:  taskukirja, novellikokoelma
ISBN:  951-9201-56-4

Löydä lisää kirjojaKirjallisuuden teemasivulta
Dagon on yhdysvaltalaisen kauhukirjailija H. P. Lovecraftin heinäkuussa 1917 kirjoittama novelli. Se ilmestyi Vagrant-lehdessä marraskuussa 1919 ja myöhemmin Weird Talesissa kahteenkiin otteeseen.
Juoni

Novellin kertoja on merimies, jonka laivan saksalaiset upottavat ensimmäisessä maailmansodassa. Hänet otetaan vangiksi saksalaiseen laivaan, mutta muutamaa päivää myöhemmin hän pakenee veneellä. Merellä hän ajautuu päämäärättömästi maata tai laivoja näkemättä. Hän nukahtaa lopulta ja havahtuessaan huomaa joutuneensa keskelle vastenmielistä mustaa liejua, joka jatkuu joka suunnassa silmänkantamattomiin. Kertoja lähtee harhailemaan liejussa ja löytää muinaisen monoliitin, jonka ihmiselle tuntematon sivilisaatio on pystyttänyt. Kertoja tutkii monoliittia, jolloin valtava hirviö syöksähtää esiin vedestä. Kauhuissaan kertoja pakenee ja onnistuu pääsemään yhdysvaltalaisen laivan kyytiin. Hänen pelottavat kokemuksensa vainoavat häntä, ja hän lievittää traumojaan morfiinilla. Myöhemmin hänen rahansa kuitenkin loppuvat, ja hän päättää tehdä itsemurhan. Silloin ikkunaan ilmestyy hirviömäinen käsi, ja kertoja jättää selontekonsa kesken.
Kirjoittaminen ja julkaisu

Lovecraft sai ”Dagoniin” idean näkemästään unesta, jossa hän joutui rämpimään inhottavassa, upottavassa liejussa. Ajatus syrjäistä järveä vainoavasta kalamaisesta ihmishahmosta lienee peräisin Irvin S. Cobbin novellista ”Fishhead”, josta Lovecraft piti kovasti.
Novelli ilmestyi ensin Vagrant-lehdessä marraskuussa 1919. Myöhemmin se julkaistiin Weird Talesissa kahteenkin otteeseen: lokakuussa 1923 ja tammikuussa 1936. Se oli mukana myös ensimmäisessä Lovecraft-novellikokoelmassa The Outsider and Others.
Kari Nenosen käännös oli ensimmäisen suomenkielisen Lovecraft-kokoelman ensimmäinen tarina. Temppeli ja muita kertomuksia -niminen kokoelma ilmestyi Jalavan kustantamana vuonna 1988.
Teemat

Lovecraftin mukaan ”Dagon” on kertomus ”oudosta pakkomielteestä ja kauheista hallusinaatioista”. S. T. Joshi ja David E. Schultz (2001) huomauttavat, ettei lopun hirviömäinen käsi liene todellinen tapahtuma vaan osoitus kertojan syvenevästä hulluudesta. Ajatus San Franciscon kaduilla harhailevasta jättiläismäisestä kalamiehestä on Joshin ja Schultzin mielestä huvittava.
”Dagonissa” Lovecraft hahmotteli ensimmäistä kertaa fiktiivistä jumaltarustoa, jonka pohjalle Cthulhu-mytologia sittemmin rakentui. Hän jatkoi samankaltaisten teemojen parissa novelleissaan ”Cthulhun kutsu” (1926) ja ”Varjo Innsmouthin yllä” (1931). Joshin ja Schultzin mukaan kumpaakin voi pitää ”Dagonin” laajempana uusioversiona.
Aiheesta muualla

Lisää luettavaa aiheesta Dagon on Wikiaineistossa
Taiteilijan näkemys Dagonista.
Ahvenanmaan metsästys- ja kalastusmuseo

Ahvenanmaan metsästys- ja kalastusmuseo 2024
Ahvenanmaan metsästys- ja kalastusmuseo (ruots. Ålands jakt- och fiskemuseum) sijaitsee Eckerössä, Käringsundin vanhan kalasataman tuntumassa. Museorakennuksen on suunnitellut ahvenanmaalainen arkkitehti Folke Wickström, ja se valmistui vuonna 1995. Museossa vierailee vuosittain yli 14 000 vierasta.
Aleksei Sergijenko

Aleksei Sergijenko
Aleksei Sergijenko (ven. Алексей Сергиенко; s. 1968 Leningrad) on venäläinen kuvataiteilija. Hänen taidettaan on Venäjällä kuvattu poptaiteeksi ja poliittiseksi taiteeksi. Sergijenko on tehnyt muun muassa muotokuvia Vladimir Putinista. Hänen teostensa pohjalta on tehty Venäjällä muoti- ja huonekalumerkkejä. Ilmiötä on tarkasteltu kansainvälisesti osana Venäjällä valtavirtaistunutta Vladimir Putinin henkilökulttia.
Sergijenko opiskeli Herzenin pedagogisessa yliopistossa ja valmistui liikunnanopettajaksi. Hän opiskeli myös karatea ja ryhtyi opettamaan sitä. Sergijenko on maalausten lisäksi tehnyt veistoksia ja installaatioita sekä pitänyt performansseja. Vuonna 1991 hän perusti Pietariin taiteiden tukikeskuksen.
Vuonna 2012 Sergijenko esitteli viisitoista Putinin muotokuvaa näyttelyssä, jossa Putin esiteltiin hyväsydämisenä johtajana. Vuonna 2013 hän teki Putinin kunniaksi musiikkivideon, jossa Putinia kannustettiin vastaamaan päättäväisesti haasteisiin, joiksi katsottiin muiden muassa Pussy Riot sekä seksuaali- ja sukupuolivähemmistöjen oikeudet. Vuonna 2017 Sergijenko lahjoitti Putinille 65-vuotispäivälahjaksi teoksen, joka esittää Putinia halaamassa koiraa. Vuonna 2017 hän myös esitteli teoksen, jossa Putinin kasvot oli yhdistetty Donald Trumpin kasvoihin. Teoksessa luki venäjän ja englannin kielillä sana "rauha". Vuonna 2022 Sergijenko teki Putinille 70-vuotispäivälahjan, tälläkin kertaa kuvan presidentistä halaamassa koiranpentua. Muissa teoksissaan hän on muun muassa kuvannut Putinia supersankarina ja itkemässä. Yhteistyössä miljardööri Igor Rybakovin kanssa Sergijenko teki luodinkestävästä lasista tuolin, jonka täytteenä oli miljoonan dollarin arvosta seteleitä.
Sergijenkon monet työt ovat tyylillisesti Andy Warhol -vaikutteisia. Hänen teoksiaan on muun muassa Kremlissä, valtioduumassa, Vjatšeslav Volodinin ja Anton Vainon toimistoissa sekä Tina Kandelakin ja Vera Brežnevan kokoelmissa. Sergijenko on muiden toimiensa ohella omistanut yökerhon ja opettanut studiollaan joogaa. Hän myös piti kesäkuussa 2016 Eremitaašissa joogaperformanssin, jossa joogaa lähestyttiin taiteen näkökulmasta. Vuonna 2000 Sergijenko avasi Viktor Tsoille omistetun museon. Hänellä on seitsemän lasta.
Circus Colossus

| Circus Colossus Leverage |
| --- | --- | --- |

Studioalbumin tiedot
 Äänitetty : toukokuu–elokuu 2009
 Studio : Studio Audio
 Julkaistu: 4. marraskuuta 2009
 Formaatti: CD
 Tuottaja(t): Tuomas Heikkinen, Jari Mikkola, Torsti Spoof
 Tyylilaji: hard rock, heavy metal
 Kesto: 47.57
 Levy-yhtiö: Spinefarm Records
Listasijoitukset
  27.
Leveragen muut julkaisut
| Blind Fire 2008 | Circus Colossus 2009 | Determinus 2019 |
Circus Colossus on Leveragen kolmas studioalbumi, joka julkaistiin 4. marraskuuta 2009. Kyseessä on yhtyeen ensimmäinen levytys Spinefarm Recordsin alaisuudessa. Albumi on tyyliltään yhtyeen aiempien levytysten tavoin melodista hard rockia, mutta albumilla on käytetty aiempaa enemmän sinfonisen metallin elementtejä. Tämä oli basisti Pekka Lampisen viimeinen julkaisu yhtyeen kanssa.
Albumi ylsi Suomen virallisen listan sijalle 27.
Kappaleet

Rise (instr.) – 01.54 (säv. Sami Boman)
Wolf and the Moon – 05.01 (säv. &, san. Tuomas Heikkinen)
Movie Gods – 06.09 (säv. Torsti Spoof, Heikkinen, san. Heikkinen)
Worldbeater – 04.53 (säv. &, san. Heikkinen)
Rider of Storm – 05.47 (säv. Spoof, san. Heikkinen)
Legions of Invisible – 03.58 (säv. &, san. Heikkinen)
Revelation – 05.01 (säv. Spoof, san. Heikkinen)
Don’t Keep Me Waiting – 02.31 (säv. Heikkinen, Valtteri Revonkorpi, san. Heikkinen)
Prisoners – 05.52 (säv. &, san. Heikkinen)
Broken Wings – 06.51 (säv. &, san. Heikkinen)
Kappaleet > Japanin painos

Mean and Evil – 4.02 (säv. Niskala/Heikkinen, san. Heino)
Walk on Home – 4.02 (säv. ja san. Heikkinen)
Kokoonpano

Pekka Heino – laulu
Tuomas Heikkinen – kitara
Torsti Spoof – kitara
Marko Niskala – kosketinsoittimet
Pekka Lampinen – basso
Valtteri Revonkorpi – rummut
Arvostelut

Imperiumi.net:
Soundi:
Aiheesta muualla

Circus Colossus Discogsissa. (englanniksi)
Albumi Circus Colossus Encyclopaedia Metallum -sivustolla (englanniksi)
Leverage
| Paolo Ribaldini • Tuomas Heikkinen • Mikko Salovaara • Marko Niskala • Sami Norrbacka • Valtteri Revonkorpi |
| --- | --- |
Diskografia:  Tides • Follow Down That River • Blind Fire • Circus Colossus • Determinus • Above the Beyond
Katso myös:  Brother Firetribe • Cashmir
Cesvaine

| Cesvaine |
| --- | --- |

 vaakuna
 Cesvaine
 Koordinaatit: 56°57′58″N, 26°18′18″E 
Valtio:   Latvia
Kunta:  Cesvaine
Väkiluku (2020)  ():  1 323
Aikavyöhyke:  UTC+2
 – Kesäaika:  UTC+3
 
 www.cesvaine.lv 
Infobox OKVirheellinen NIMI-arvo: 
Cesvaine (saks. Seßwegen) on kaupunki Itä-Latvian Vidzemessä ja samannimisen hallintoalueen keskus. Se sai kaupunginoikeudet vuonna 1991. Vuonna 2020 siellä oli 1 323 asukasta.
Historia

Aikoinaan Cesvainen läpi on kulkenut kuusi eri tietä, mistä kaupunki on saanut myös nimensä (saks. sechs Wege, "kuusi tietä"). Rautakaudella alueella oli latvialainen muinaislinnoitus. Vuonna 1209 kaupungin alue liitettiin Riian hiippakuntaan ja sinne rakennettiin arkkipiispan kivilinna, jonka ympärille kaupunki alkoi kehittyä. Vuonna 1556 Cesvaine joutui Liivinmaan ritarikunnan alaisuuteen ja kolme vuotta myöhemmin Puolan hallintaan Liivinmaan sodan seurauksena. Vuonna 1577 Venäjän tsaari Iivana Julma miehitti Cesvainen. Vuoden 1625 jälkeen Cesvaine kuului Ruotsin alaisuuteen. Tuolloin kuningas Kustaa II Aadolf lahjoitti linnan ja kaupungin kreivi Brahelle.
Vuodesta 1815 eteenpäin Cesvainen kartano kuului Wulf-suvun omistukseen. Ensimmäisen maailmansodan aikana kaupunki raunioitui, koska etulinja kulki sen halki. Vuosien 1941–1949 välillä 129 perhettä karkotettiin. Toisen maailmansodan jälkeen Cesvainesta kehittyi pikkukaupunki, jossa oli mm. meijeri (myöhemmin voi- ja juustotehdas), kirjasto ja sisäoppilaitos. Cesvaine sai kaupunginoikeudet vuonna 1991.
Cesvainen linnan katto tuhoutui tulipalossa vuonna 2002. Vuoden 2010 loppuun mennessä siitä oli kunnostettu vasen ja oikea siipi sekä tornin puoleinen osa. Sisätiloissa osa lattiasta, suuret portaat ja niiden yläpuolella olevat holvit on kunnostettu.
Kuuluisia cesvainelaisia

Jakob Michael Reinhold Lenz, baltiansaksalainen kirjailija
Aiheesta muualla

Kuvia tai muita tiedostoja aiheesta Cesvaine Wikimedia Commonsissa
Cesvainen kotisivut (latviaksi)
Cesvainen linna
Cesvainen evankelis-luterilainen kirkko
Amravati

| Amravati |
| --- | --- |
 Amravati
 Koordinaatit: 19°4′48″N, 74°43′48″E 
Valtio:  Intia
Osavaltio:  Maharashtra
Väkiluku (2011):  646 801
Infobox OKVirheellinen NIMI-arvo: 
Amravati (marathiksi अमरावती, Amarāvatī) on kaupunki Maharashtran osavaltiossa Intiassa. Kaupungissa asui 646 801 ihmistä vuonna 2011 väestönlaskennan mukaan.
All Over You

| All Over You Barbe-Q-Barbies |
| --- | --- | --- |

Studioalbumin tiedot
 Julkaistu: 13. lokakuuta 2010
 Kesto: 38.31
 Levy-yhtiö: Sound of Finland, Sony Music Finland
Barbe-Q-Barbiesin muut julkaisut
|   | All Over You 2010 | Breaking All the Rules 2013 |
All Over You on Barbe-Q-Barbies-yhtyeen ensimmäinen studioalbumi, joka julkaistiin 13. lokakuuta 2010.